Илсур үҙе Геологоразведка ауыланан. “Горное ущелье” лагерынан ун саҡрым алыҫлыҡта урынлашҡан был ауылдан ярҙамға килгән ирекмәндәр араһында Тимур Сафин, Азат Мөхәмәтйәнов, Илнур Садиҡов, Павел Плотников, Максим Клычев исемле егеттәр ҙә бар. Улар барлыҡ эштәрен ташлап, ярҙамға ашыҡҡан. Тәүҙә хәл ауыр булған: юл эшләгәндәр, уны ағастарҙан таҙартҡандар. Һыуға барып килеү өсөн сәғәт ярым ваҡыт китә. Утты туҡтатыу өсөн барлыҡ алымдарҙы ла ҡулланғандар. Ут эргәһендә бер сәғәттән дә артыҡ булып булмай, сөнки төтөн күҙҙәрҙе әсеттерә башлай. Егеттәрҙең күптәренең кроссовкаларының, итектәренең табандары иреп бөткән. Бер аҙҙан халыҡ күпләп йыйыла, янғын һүндереү ранецтарын алып киләләр, һыу мәсьәләһе лә хәл ителә. Егеттәр әйтеүенсә, мотоциклдар ҙур ярҙамсыға әйләнгән: кисә алты, бөгөн дүрт “байк”тар йәлеп ителгән. Улар ярҙамында эш алға киткән.